РЕГЛАМЕНТ (ЕС) № 529/2012 НА ЕВРОПЕЙСКИЯ ПАРЛАМЕНТ И НА СЪВЕТА
от 13 юни 2012 година
за отмяна на Регламент (ЕО) № 1342/2007 на Съвета относно администрирането на определени ограничения върху вноса на определени стоманени продукти от Руската федерация
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 207 от него,
като взеха предвид предложението на Европейската комисия,
след предаване на проекта на законодателния акт на националните парламенти,
в съответствие с обикновената законодателна процедура (1),
като имат предвид, че:
(1)
Споразумението за партньорство и сътрудничество за установяване на партньорство между Европейските общности и техните държави-членки, от една страна, и Руската федерация, от друга страна (2) („СПС“), влезе в сила на 1 декември 1997 г.
(2)
Член 21, параграф 1 от СПС предвижда, че търговията с определени стоманени продукти се урежда от дял III от СПС с изключение на член 15 от него, и от разпоредбите на споразумение за количествените договорености.
(3)
На 26 октомври 2007 г. Европейската общност и правителството на Руската федерация сключиха такова Споразумение за търговия с определени стоманени продукти (3) („споразумението“).
(4)
На 22 октомври 2007 г. с цел прилагане на споразумението Съветът прие Регламент (ЕО) № 1342/2007 (4).
(5)
В споразумението се предвижда, че в случай на присъединяване на Руската федерация към Световната търговска организация преди изтичането на срока на действие на споразумението последното се прекратява и, като последица от това, количествените ограничения се отменят, считано от датата на присъединяването.
(6)
Регламентът за прилагане на споразумението вече няма да е необходим към датата, на която Руската федерация се присъедини към Световната търговска организация. Поради това Регламент (ЕО) № 1342/2007 следва да бъде отменен, считано от същата дата,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 1342/2007 се отменя.
Член 2
Настоящият регламент влиза в сила в деня след публикуването му в Официален вестник на Европейския съюз.
Той поражда действие от датата на присъединяването на Руската федерация към Световната търговска организация. Във връзка с това Комисията публикува в Официален вестник на Европейския съюз известие, с което се посочва тази дата.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 13 юни 2012 година.